România va participa la ediţia din acest an a Târgului de Carte de la Londra
România va participa la ediţia din acest an a Târgului de Carte de la Londra – London Book Fair, în perioada 12 -14 martie, sintetizată prin motto-ul "Vocile libertăţii/ Voices of Freedom" prezenţa românească fiind consacrată tuturor generaţiilor de scriitori autohtoni, anunţă Institutul Cultural Român.
În cadrul standului României (6B10), aflat în zona centrală a târgului, vor fi expuse aproximativ 350 de volume de beletristică românească, albume dedicate artiştilor contemporani şi patrimoniului cultural românesc, dar şi traduceri în limba engleză ale cărţilor scrise de autori români, susţinute de Institut prin programele de finanţare TPS şi Publishing Romania. Selecţia de titluri va fi însoţită de materiale informative despre piaţa de carte din România (cataloage, flyere, broşuri).
ICR a pregătit un program de evenimente care include lansări de carte, conferinţe şi spectacole de spoken word, care se vor desfăşura pe parcursul a patru zile intense, la standul Institutului din cadrul târgului, la sediul ICR Londra, la biblioteca Barbican şi la Conway Hall.
Protagoniştii ediţiei curente sunt scriitorii Mădălina Căuneac, Liliana Corobca, prof. Hannah Dawson, Paula Erizanu, prof. Suzannah Lipscomb, Cosmin Perţa, Florentin Popa, Alina Purcaru, Maria Stadnicka, Matei Vişniec, Elena Vlădăreanu. Scriitorul şi editorul Marius Chivu, Bogdan Creţu, scriitor şi critic literar, împreună cu editorii Eli Bădică, Alex Ciorogar şi Susan Curtis, artistul Iulian Morar, traducătoarea Gabi Reigh şi managerul cultural Milena Deleva completează lista participanţilor.